Ёсць людзі, быццам колішнія грубкі, — цёплыя і грунтоўныя. Да іх цеплыні хочацца падсесці бліжэй, прытуліцца, калі за акном або на душы непагадзь. І слухаць iх бясконца. Дзед Бекас — з такіх. Пад гэтым імем Міколу Шаўчука ведае амаль кожны з тых, хто больш-менш сур’ёзна займаецца паляваннем. Ён заснаваў адзіны ў нашай краіне ансамбль рагавой музыкі, вывучае сігналы паляўнічых ражкоў, піша маршы і вершы, а таксама займаецца папулярызацыей малавядомай пароды сабак — беларускага ганчака.